In nomine filii Dei, qui est summa veritas, Anselmus, sola Dei misericordia sanctæ Mediolanensis æcclesiæ archiepiscopus. Convenit nostro christiano moderamini, pia religione, ac benivola compassione, alacri mente poscentium animis assensum impertire. Idcirco ad nostram auctoritatem pertinet cunctos nostræ æcclesiæ filios paterno affectu diligere et optate pietatis opem non denegare. Ex hoc enim lucri potissimum premium apud Deum omnium conditorem promeremur. Quapropter omnibus nostris fidelibus, tam presentibus quam et futuris, notum fieri volumus, quod nos in nostra Mediolanensi æcclesia, cum nostris cardinalibus, de nostrarum animarum salute disputantes, nostrorum fidelium, scilicet Arialdi et Lanfranci fratrum, ac Atonis, eorum consanguinei, de Meregnano, imploratu, Sanctæ Mariæ æcclesiam de Calvenzano, quam ex nostra æcclesia tenebant longo tempore, cum terra ac eorum, scilicet Arialdi et Lanfranci, proprii predii decimis, quas ad presens concesserunt, et omnibus bonis quæ nunc habet et in perpetuum adipisci potuerit, sanctæ Cluniacensi æcclesiæ concessimus. Insuper volumus et laudamus quod, si quis eorum heredum vel alius quilibet homo de æcclesiis supra eorum predium ædificatis vel ædificandis, aut eorum decimis, eo inspirante qui ubi vult spirat, pretaxatæ æcclesiæ conferre voluerit, conferat cum Dei benedictione et hac nostra concessione; eo scilicet ordine, ut nostra prefata æcclesia de Calvenzano, ammodo absque penditio et conditione libera, libere Cluniacensi cenobio deserviat, et nullius alterius æcclesiæ ditioni in aliquo per infinita secula subjaceat. Quod si quis nostrorum successorum, vel aliqua magna parvaque persona, huic nostræ saluberrime concessioni contrarius extiterit, sit anathema maranatha; non habeat partem cum illo qui pro nobis crucifixus est in Golgotha, donec resipiscens ad satisfactionem et congruam pœnitentiam venerit, et sanctæ Cluniacensis æcclesiæ abbati et monachis, qui pro tempore fuerint, satisfecerit. Quod ut verius firmiusque credatur, et a nostris posteris firmum et inconvulsum in perpetuum habeatur, hanc presentem paginam ad testimonium propria manu firmavimus, et nostro Heriprando cancellario nostro sigillo, ut moris est, insigniri jussimus. † Ego Anselmus, Dei gratia archiepiscopus, ad confirmandum subscripsi. Gothefredus archipresbiter subscripsi. Ato archidiaconus subscripsi. Arnulfus diaconus subscripsi. Bonifacius presbiter subscripsi. Tedaldus diaconus subscripsi. Aalbertus presbiter subscripsi. Rozo diaconus subscripsi. Landulfus presbiter subscripsi. Odelricus presbiter subscripsi. Landulfus diaconus subscripsi. Gualbertus diaconus subscripsi. Ariprandus, cancellarius sanctæ Mediolanensis æcclesiæ, subscripsi.